आथिखालनि बे समआ जोबोद गिलुबालु आरो अलखदनि सम । कभिड 19 भाइरासनि साग्लोबसारनायनि जाहोनाव सुबुं जिउनि फारसे गिख्रंथाव थासारि नुजादों । बोथिसे ओंखामनि जिउहाबाफारि (जिबिका खौबो खोमानांदों गोबां सुबुंआ) गुबुन फारसे आइजोफोरनि जिउ आरो उदां मोनथाय रैखाथिगोयै बुब्लिजों आसामनि समाजा जिउयाव भाबुकि लाबोदों । आथिखालाव जोंनि आसामाव सानफ्रोमबो जिनाहारि खालाम जाना बुथारजानाय जाथायफोरा आइजो माहारिखौ रैखाथिगोयै खालामदों आरो फिसा हिनजावनि इयुनखौ लानानै बिमा बिफाफोरा आतंकित' जानो गोनां जादों। गुबुन फारसे कभिड 19 महामारिनि साग्लोबसारनायजों दिनै गाहायसिन गेजेर थाखोनि सुबुं आरो गिबिसिन (दरिद्र)सुबुंफोरनि थांनाथानाया गोब्राब जादों । अदेबानि लेखागोरों साख्रि गैजायै गेजेर थाखोनि सुबुं आरो रिस्का,थेला सालायना जाग्रा हाजिरा खामला मावनानै जाग्रा सुबुंफोरा राहा गोथेजानांदों । बे अलखदनि समावनो जोंनि आसामाव मोनसे गोदान सोरखार ड० हिमन्त बिस्व शर्मा दैदेनाय बि.जे.पि.सोखार मोननो हादोंमोन । आरो जों गोबां मिजिं खालामदों । नाथाय 2021माइथाय बोहैथि बोसोरनि आसाम आयेन आफादनि गिबि बाजेद जथुमाआ आसामनि नोगोरारिफोरनो आरजाथाव जेबो गुमुर होनो हायासै । अदेबानि आसामनि रांखान्थि मन्थ्रि मुस्रिमा अजनता नेवकनि 117 बिलाइनि आबुं बाजेद फरायसंनायखौ साफ्रोमबो सांग्रां थाखोनि सुबुंफोरा खोनानो मोनबाय आरो मोनथिनो मोनबाय । नाथाय दुखुनाथाव बाथ्रादि बाजेदनि फोन खथायाव माखासेमानि बिदै गलासो दं ।         दिनैनि बे अलखदनि समाव जों जाबादि राफोद आरो अरजाथाव बाजेद मोननो आसा खालामदोंमोन बेफोर दा मैथाखारैसो जाबाय । कभिड 19 महामारिया साग्लोबसारनायनि जाहोनाव आसामआ गोलाव सम मिनि लकदाउन जानाय जाहोनाव गोबां सुबुंफोरा खामानि गैजायै जानांबाय । रिस्का, थेला सालायना जाग्रा आरो हाजिरा खामला मावना जाग्रा सुबुंफोरा नोगोर सहराव थांनो हायै जाबाय । सम आरो थासारिखौ बुजिनो ओंखार लांङोब्लाबो पुलिस, सि.आर.पि.एफ.फोरजों होसोजायो आरो बुजायो । सिबायफोरनि न'खरनि बिसि-फिसाफोरा लामा नायना आगोर मोनै जादों । न'खराव खुनुरखम सफैफिनदों बेबो खालि आखाय । बे समाव बेसोरनि थाखाय दानि गोदान सोरखारनि आखायाव जेबो बाजेद गैया । अदेबानि बे अलखदनि समाव दानि गोदान सोरखारनियाव मानसिनि जिउनि बेसेननिख्रुइ मासे मोसौनि जिउनि बेसेनआ आसाम आयेन आफादनि बाजेद जथुमाव मुख'जाथावसिन जायगा आवग्रिदों ।            आथिखालाव आसामाव आइजोफोरनि जिउ आरो सतित्त'नि मोनथाय गैयि जादों । जिनाहारि खालामनायनि खौरांया सानफ्रोमबो रादाब बिलाइनि गिबि बिलाइयाव मोजांङैनो जायगा आवग्रिदों । बे समाव आसामनि रांखान्थि मन्थ्रिनि आखायाव आयजोफोरनि रैखाथिनि थाखाय जेबो बाजेदबो गैया आरो आयेनबो गैया । नाथाय मासे मोसौनि जिउ रैखानि थाखाय आयेन आरो बाजेद ।              बबेखानि आथिखालाव आसामाव साख्रि गैजायै लाइमोनफोरनि जौखोन्डोया (हारा)बांगासिनो दं,बेफोर जेंनाखौ सुस्रांनायनि थाखाय सोरखारनि आखायाव जेबो बिथांखिबो गैया आरो बाजेदबो गैया । नाथाय मन्दिर आरो सत्त्र लुनाय थाखाय कौटि कौटि रां बाजेद । कभिड 19 भेकसिन होनायनि जेबो बाजेद गैया , गोरिब आरो गोरिबसिन सुबुंनि न'खरनि बोथिनै जाहोनायनि जेबो बिथांखि आरो बाजेद गैया । नाथाय जौ Home delivery होनायनि बिथांखि ।              मोसौनि जिउखौ रैखा खालामनाङा होननानै आं बुंङाखै । अदेबानि गिबियाव मानसिनि बाथ्राखौथ' सानग्रो । आयजोफोरनि जिउ आरो मोनथाय रैखाथिनि थाखाय गोख्रों राहा लाग्रो । लेखागोरों साख्रि गैयि लाइमोनफोरनो साख्रि एबा खामानिनि राहा खालाम । समाज आरो रायजोनि गुबै जेंनाफोरखौ सुस्रांनो थाखाय आरजाथाव आरो नंगुबै बिथांखि रनसाय । Benifisery Creat खालामनाय बाजेद लाबाय थायोब्ला समाजाव work culture आ गोमालांगोन आरो work cultureआ गोमायोब्ला हादोरनि जेंनाया बांसिनगोन । मोसौ (गो)रैखाथि होनायनि सिगांयाव मोसौ फिसिग्रा सुबुंफोरनि बिगियानआरि आरजाथाव खाबुफोरखौ रनसायग्रो । मोसौ रैखाथि आयेनखौ बाहायमारोब्ला गरिब गुनद्रा सुबुं, जायफोर माफा मानैल' मोसौ फिसिनानै जोउ राहा दायो, बेफोरबादि सुबुंनि खहा जागोन नामा बेखौबो नायग्रोनाया गाहाम होनना आं सानो । भट बेंक बाजेदनि सोलाय गुबुन आरजाथाव बाजेद लानो हाया नामा ? मानोना जेब्लासिम सोरखारनि आखायाव दान मोनग्रा (beneficiary) बाजेद खान्थिया थाबायथागोन अब्लासिम हादोर मोनसेया माब्लाबाबो जौगानो हानाय नङा होनना आं सानो । बेबादि Beneficiary बाजेद खान्थिखौनो भट बेंक बाजेद होननानै आं बुंदों ।              ड० हिमन्त बिस्व शर्मा दैदेननाय गोदान बि.जे.पि. सोरखारनि बे बाजेदाव रायजोनि सिखोन गैयै (unhygenic) सोरबिथिंयाव जोनोम मोननाय सुफुं आदारनि आंखालाव भुगिनांनाय गोरिब न'खरनि खुदियाफोरनि थाखाय सुफुं आदार जगायनायनि जेबो बाजेद एबा बिथांखि गैया । नाथाय बाहले जौनि बथल जौनि home delivery बिथांखिया रोखा रोखा बेरखांदों । जौखौ सोरखारानो न'खर न'खर फानहैनाहोगोन नाथाय गवाला गायखेरखौ न'खर न'खर गिदिंना गावनो फानथिं नागौ । बे बादिबालाय सोर गवाला मोसौ फिसिना जिउ राहा दानो साननो ! बेनो जादों सोरखारनि बिथांखि गैयै मोसौ रैखाथि आयेन ।            बेखौनो खालामनानै गिबि मन्थ्रि ड० हिमन्त बिस्व शर्माया RSS नि गर्बोनि अननाय मोननो नाजादों नामा ? RSS खौ Backup याव दोननानै बि.जे.पि.नि गिबि मन्थ्रिनि बिबानखौ गोजोर खालामनो सानदों नामा हिमन्त बिस्व शर्मा बिथांङा ?? सुबुं अनजिमा बांनायखौ होबथानाय आरो गो माटा रैखाथि आयेनखौ आजावनानै Rss नि गोसोखौ जै खालामना आसामनि गिबि मन्थ्रि बिबानखौ गोजारै हमथाना लाखिनो सानदों नामा बिथां बिस्व शर्माया ??? योगि आदित्य नाथ खुंथाय खान्थिनि फरमुलाखौ नकल खालामदों नामा गिबि मन्थ्रि शर्मा बिथांङा । राजखान्थिनि मास्टार माइन ड० हिमन्त बिस्व शर्मानि बेफोर बाथ्राखौ रायजोनि राजखान्थियारि सांगां साफ्रोमबो सुबुंङा साननायनि गोनांथि जादोंसै होनना आं सानो । टाइम8बर'आव बायदि फोसावनो लुबैयोब्ला बे जानबुङाव खौरां लानो हागोन । सुलाद लानायनि जानबुं: 8404085908